2019. gada 10. decembrī, Rīgā

**LR Valsts prezidentam Egilam Levitam**

**LR Ministru prezidentam Arturam Krišjānim Kariņam**

**LR veselības ministrei Ilzei Viņķelei**

**LR finanšu ministram Jānim Reiram**

***Par Latvijas Jauno ārstu asociācijas, Latvijas Ārstu biedrības un Latvijas Māsu asociācijas nostāju veselības aprūpes finansēšanas jautājumā***

2019. gada septembrī Veselības ministrija (VM), balstoties uz Ministru kabineta (MK) viedokli, paziņoja, ka Veselības aprūpes finansēšanas likumā iestrādātais pants, kas uzdod MK 2020. gada valsts budžeta likumprojektā paredzēt veselības aprūpes darbinieku minimālās algas pieaugumu par 20%, netiks pildīts un likumā noteikto 120 miljonu eiro vietā tiks piešķirti tikai 60 miljoni. 2019. gada novembrī VM arī vienpusīgi paziņoja par šo 60 miljonu eiro sadales principiem veselības aprūpes darbinieku algām.

Atbildot uz VM 2019. gada 6. decembra paziņojumu par MK noteikumu Nr. 685 un Nr. 851 izmaiņu virzīšanu steidzamības kārtā uz 2019. gada 10. decembra valdības, iekļaujot jautājumu pie jautājumu pie saskaņotiem tiesību aktu projektiem, Latvijas Jauno ārstu asociācija, Latvijas Ārstu biedrība un Latvijas Māsu asociācija:

1. Neatbalsta VM virzīto neproporcionālo algu palielinājumu dažādām veselības aprūpes darbinieku grupām (ārstiem rezidentiem +20%, sākot ar trešo rezidentūras gadu un apakšspecialitāšu rezidentiem +30%, visiem pārējiem +10%). Šis ierosinājums 2020. gadā radīs Eiropas līmeņa precedentu, jo pirmo gadu ārsta rezidenta minimālā alga tiks pielīdzināta sertificēta ārsta minimālai algai (attiecīgi – 1140 eiro un 1187 eiro). Savukārt vecāko gadu rezidentu minimālā alga būs augstāka par sertificēto ārstu likmi ( trešā gada rezidentam – 1482 eiro, ārstam rezidentam ar reģionālu līgumu – 1630 eiro, bet sertificētam ārstam – tikai 1187 eiro). Šīs vēstules autoru organizācijas iestājas pret šādu absurdu situāciju un aicina Ministru prezidentu nekavējoties lemt par trūkstošo 60 miljonu eiro piešķiršanu, lai celtu arī pārējo nozares darbinieku algas nevis par 10%, bet par likumā noteiktajiem – 20%.
2. Ņemot vērā 22.novembra nepatieso paziņojumu masu medijos par VM Stratēģiskās padomes atbalstu piedāvātajam naudas sadalījumam, izsakām vilšanos par VM komunikāciju ar nozares pārstāvjiem, izplatot melīgu informāciju un klaji ignorējot profesionālo organizāciju viedokli. Aicinām labot šo kļūdu un publiski atzīt, ka notikusi sabiedrības maldināšana, atsaucot iepriekš izplatīto informāciju. Šāda rīcība ļaus atgriezties uz konstruktīva sarunu ceļa.
3. Mēs kategoriski iestājamies pret veselības aprūpes finansēšanas likuma grozījumiem atbilstoši jau pieņemtajam valsts budžeta likumprojektam, uz ko publiski aicina Valsts prezidents. Veselības aprūpes sistēmai nav jāpielāgojas politiskajām iegribām, tieši pretēji – pie varas esošajiem politiķiem ir jādara viss iespējamais, lai Latvijā nebūtu Eiropā zemākais medmāsu skaits uz kopējo iedzīvotāju skaitu, nebūtu Eiropā otrais zemākais atalgojums sertificētiem ārstiem, nebūtu zemākais rezidentu atalgojums Baltijas valstīs. Mainīt esošo situāciju var tikai drosmīgi, racionāli, pārdomāti, ilgtermiņa lēmumi.
4. Pieprasām Ministru prezidentam un veselības ministrei nekavējoties sākt darbu, lai nodrošinātu 2021. gadā nepieciešamo 314 miljonu eiro finansējumu visu medicīnas darbinieku algu palielināšanai par 20%. Vienlaikus vēršam uzmanību, ka pat izpildot veselības aprūpes finansēšanas likumā noteikto, Latvija joprojām būs Eiropas līderos starp vissliktāk apmaksātajiem medicīnas speciālistiem. Tas nozīmē, ka jau šobrīd ir nepieciešams skaidrs un pārdomāts veselības aprūpes finansējuma palielināšanas plāns turpmākajiem desmit gadiem.

Mēs uzskatām, ka politiķiem ir jābeidz izlikties, ka veselības aprūpe ir mūsu valsts prioritāte un valdības darbs ir vērsts uz nozares krīzes risināšanu. Nākotnē ir jāseko pārdomātai un konstruktīvai darbībai, lai Latvija un veselības aprūpes sistēma neatrastos uz neatgriezeniska kraha robežas!

Latvijas Jauno ārstu asociācijas valdes priekšsēdētājs Kārlis Rācenis

Latvijas Ārstu biedrības prezidente Ilze Aizsilniece

Latvijas Māsu asociācijas prezidente Dita Raiska

Sagatavoja: A. Šilovs